ร้านตำมั่ว เป็นร้านอาหารอีสานสมัยใหม่ ที่มีเมนูคุณภาพให้เลือกทานหลากหลาย การันตีความแซ่บด้วยสาขาที่มีมากถึง 80 สาขาทั่วประเทศ แล้ววันนี้เราก็มาอยู่กันที่สาขาบางบัวทองค่ะ สาขานี้อยู่แถววัดเล่งเน่ยยี่ 2 ใครที่ไหว้พระเสร็จก็แวะมาหาอะไรแซ่บทานกันต่อที่ร้านนี้ได้เลยค่ะ

เมนูแรกที่เราได้ทานเป็น ผัดหมี่มั่วถาด (130 บาท) ตัวผัดหมี่รสชาติเหมือนผัดไทยโบราณนำมาห่อด้วยไข่ เสิร์ฟในถาดที่เคียงมากับเครื่องปรุงทั้งพริก น้ำตาล ถั่วลิสงคั่วตำ ตอนทานต้องบีบมะนาวนิดหน่อย อร่อยกลมกล่อมสุดๆ

ถัดมาเป็น ตำมั่ว (55 บาท) รสชาติจัดจ้านสะใจสมกับที่เป็นเมนูประจำร้าน ใครที่ทานเผ็ดไม่เก่งอย่าลืมกระซิบแม่ครัวนิดนึงนะคะ ไม่งั้นจานนี้ก็จะออกมาแซ่บตามแบบฉบับร้าน ส่วนใครที่ชอบทานเผ็ด  ยิ่งได้ทานคู่กับน้ำเป๊ปซี่เย็นๆ รับรองว่าแซ่บนัว! 

สุดท้ายเป็น แกงเห็ดสามอย่าง (90 บาท) ทางร้านจะเลือกใช้เห็ดสามอย่างตามฤดูกาล ต้มกับน้ำปลาร้าหอมๆ รสชาติไม่แรงมาก ซดเพลินๆ ได้ดีทีเดียวเลยค่ะ

ร้านตำมั่ว (สาขาบางบัวทอง) ลูกค้าสามารถเลือกนั่งได้ทั้งโซนห้องแอร์หรือจะเป็นโซน open air รับลมกลางสวนก็ได้ แถมยังมีห้องจัดเลี้ยงสำหรับลูกค้าที่อยากสังสรรค์กันอีกด้วย ใครผ่านไปผ่านมาแถวย่านบางบัวทอง ก็อย่าลืมแวะมาชิมอาหารอีสานแบบโมเดิร์นๆ กันดูนะคะ ร้านเปิดทุกวัน ตั้งแต่เวลา 11:00 - 21:00 น. มีบริเวณที่จอดรถกว้างขวางค่ะ